ΜΟΥΣΙΚΗ

-Να μη ζεις χωρίς μουσική (Ευριπίδης).

-Η μουσική είναι η πιο δυνατή μορφή μαγείας. (Manson).

-Η μουσική είναι το φεγγαρόφωτο στη σκοτεινή νύχτα της ζωής. (Πώλ Ρίχτερ).

Σήμερα η μουσική απέκτησε ταχύτερο ρυθμό και μεγαλύτερη κινητικότητα. Μέσα από τις συχνότητες, μας ακολουθεί παντού. Η μουσική είναι ένα δυναμικό μέσο επικοινωνίας. Επιδρά στη συμπεριφορά, στη ψυχική διάθεση, την πνευματική εγρήγορση. Διαφορετικά νιώθουμε όταν ακούμε κλασική μουσική. Και αλλιώτικα με τη «χέβι μέταλ». Η πρώτη τις περισσότερες φορές δίνει την αίσθηση της πληρότητας, ενώ η δεύτερη της προσωπικής επανάστασης, της σεξουαλικής απελευθέρωσης, της αυτονομίας. Όλες οι θρησκευτικές τελετές από τους προϊστορικούς χρόνους ξεκινούσαν με μουσική και ψαλμωδία. Τα εμβατήρια ακόμα χρησιμοποιούνται σε προεκλογική μάζωξη. Η μελωδία είναι δώρο του πνεύματος στην ανθρωπότητα και η μουσική φάρμακο της ψυχής.

Το τραγούδι επιβάλλει νοοτροπία και κατασκευάζει ανθρώπους –σύμβολα. Η εφηβεία είναι ίσως η πιο δύσκολη περίοδος της ζωής. Ο νέος αγαπά ενστικτωδώς τη μουσική και τον βοηθά στην αναζήτηση της ταυτότητάς του, στην ταξινόμηση ανθρωπιστικών αξιών και στην επιλογή κανόνων συμπεριφοράς.

Η ροκ μουσική αντικατοπτρίζει τη νεανική επανάσταση και η «χέβι μέταλ» την παράφορη αντίδραση.

Η μουσική είναι η πανανθρώπινη γλώσσα της ψυχής . Χωρίς μελωδία, η ζωή δεν πρόκειται να υπάρξει πια. Είναι σωστό και σοφό να της δώσουμε τη θέση που της αξίζει, επειδή μας χαροποιεί και μας εκπολιτίζει. Πάντα μένει βαθιά χαραγμένη μέσα μας και φωτίζει τη ψυχή ανάλογα. Αντηχεί στη μνήμη μας ακόμα και όταν ο ήχος έχει σβήσει

πηγή  ΣΤ. ΚΑΡΑΓΑΝΝΟΠΟΥΛΟΣ.

εφ. «ΕΘΝΟΣ».